**Wes-Indië**, dikwels ook die **Wes-Indiese Eilande** of **Karibiese Eilande** genoem, is 'n eilandboog tussen die Karibiese See en die Atlantiese Oseaan. In krieket word Wes-Indië deur die Wes-Indiese nasionale krieketspan verteenwoordig, een van die sterkste nasionale krieketspanne wêreldwyd, wat ook spelers van Guyana in Suid-Amerika insluit. Wes-Indië het vir elke krieketwêreldbekertoernooi gekwalifiseer en ook die eerste twee toernooie (in 1975 en 1979) gewen. Die Krieketwêreldbeker 2007 is vir die eerste keer in agt Wes-Indiese eilandstate aangebied en deur die verdedigende kampioen Australië gewen. Daarbenewens het Wes-Indië die T20I-wêreldbeker 2010 aangebied en dié toernooi in 2012 en 2016 gewen. Hulle sal saam met die Verenigde State die T20I-wêreldbeker 2024 aanbied.

Vlag van die Wes-Indiese Krieketraad en -span sedert 1999
Vlag van die Wes-Indiese Krieketraad en -span tot 1999
Die Karibiese Eilande sluit al die eilande in wat in die Karibiese See, tussen Noord- en Suid-Amerika, lê. Kuba is die verste wes in die eilandgordel en Barbados die verste oos. Die grootste eilande, van wes na oos, is Kuba, Jamaika, Hispaniola (Haïti en die Dominikaanse Republiek) en Puerto Rico.

Die eilande vorm saam die Groot Antille. Die Bahamas vorm 'n noordelike uitloper van die eilandgordel, terwyl die Klein Antille ('n versamelnaam vir die Benedewindse en Bowindse eilande) 'n suidelike uitloper is.

Tussen Puerto Rico en die Klein Antille lê 'n groepie eilande, die Britse Maagde-eilande, terwyl Barbados, Trinidad en Tobago, die Venezuela-eilande, Aruba, Curaçao en Bonaire teen die kuslyn van Suid-Amerika geleë is. Sommige eilande, soos Jamaika, Trinidad en Tobago, Barbados, die Bahamas en Dominica ('n eiland van die Klein Antille), is onafhanklike lede van die Britse Gemenebes, Guadeloupe (Klein Antille) en Martinique (Klein Antille) is oorsese gebiede van Frankryk, terwyl Puerto Rico en enkele van die Amerikaanse Maagde-eilande onder die gesag van die Verenigde State staan.

Sommige van die Klein Antille-eilande is oorsese gebiede van Nederland. Die Karibiese Eilande lê in 'n tropiese klimaatstreek, tussen 12 en 26° NB, en die klimaat word deur die Karibiese Eilande Noordoos-passaat oorheers. Die Karibiese See is 'n warm see met twee belangrike strome, die Antillestroom in die noorde en die Karibiese stroom in die suide. Die Karibiese Eilande het 'n droë en 'n nat seisoen: die meeste reën val in die somer en die minste in die winter. Gedurende die lente en herfs is die klimaat onaangenaam omdat dit baie warm en die humiditeit hoog is.

Die oorspronklike bewoners van die Karibiese Eilande was Indiane, maar hulle getalle het sterk afgeneem sedert die kolonisasie van die eilande. Saam met die koloniste het slawe uit Wes-Afrika na die eilande gekom om op die plantasies te werk. Vandag is die Swart bevolking in die meerderheid. Voorts bestaan die bevolking uit immigrante uit die Midde-Ooste (meestal handelaars) en 'n klein groepie Jode wat van Portugal na die eilande geïmmigreer het.

Die Blankes vorm sosio-ekonomies steeds die bolaag van die bevolking, hoewel hulle verreweg in die minderheid is. Suikerriet is die eilande se belangrikste produk. Ander belangrike landbouprodukte is tabak (Kuba), koffie (Haïti en Dominikaanse Republiek), piesangs (Puerto Rico en Jamaika), sitrusvrugte (Trinidad en Tobago) en palmolie (Barbados). Die grootste deel van die eilande se opbrengs beland egter uiteindelik in die buiteland omdat die plantasies deur buitelandse ondernemings bedryf word.

Geografie
---------

Die eksklusiewe ekonomiese sone in Wes-Indië
Die eilandboog word verdeel in die volgende eilandgroepe:

|  |  |  |
| --- | --- | --- |
|  | Bahamas | Alhoewel die Bahamas in geografiese opsig in die Atlantiese Oseaan geleë is, word hulle nogtans by die Karibiese Seegebied gereken. |
|  | Turks- en Caicoseilande | Alhoewel die Turks- en Caicoseilande in geografiese opsig in die Atlantiese Oseaan geleë is, word hulle nogtans by die Karibiese Seegebied gereken. |
|  | Groot Antille | Kuba, Jamaika, Hispaniola, Kaaimanseilande en Puerto Rico |
|  | Klein Antille | Die Klein Antille word verder verdeel in die *Bowindse Eilande* (Maagde-eilande vanaf Grenada) en die *Benedewindse Eilande* (Isla Margarita tot Aruba). |

Naam
----

Die "Indies" van die wêreld:
   Oos-Indië (Maleise argipel en Indo-China)

   Indië (Indiese subkontinent en Mianmar)

   Wes-Nieu-Guinee

   Wes-Indië

   Lande wat soms as deel van Wes-Indië beskou word

Herman Moll: *A Map of the West-Indies*, 1736
Die benaming *Wes-Indiese Eilande* gaan terug op 'n historiese vergissing. Die vroeë ontdekkingsreisigers en veroweraars soos Christophorus Columbus was eintlik van voorneme om Indië, die Chinese Keiserryk (destyds ook *Cathay* genoem) of Japan (*Cipangu*) op die westelike seeroete te bereik en het nie verwag dat hulle 'n nuwe vasteland sou ontdek wat destyds in Europa nog onbekend was nie. Die eilandnaam Antille is dan ook van die Latynse *ante ilium* ("eilande net voor die kus") afgelei, dus die eilande voor die Sentraal-Amerikaanse kus.

Die Engelssprekende deel van die Wes-Indiese Eilande staan ook bekend as Britse Wes-Indiese Eilande (*British West Indies*).

Lande en gebiede volgens argipel
--------------------------------

### Groot Antille

Nasa-Satellietbeeld van Wes-Indië
Ligging van Wes-Indië in die Amerikas
Kaart van Wes-Indië
Lande van Wes-Indië
* Vlag van Dominikaanse Republiek Dominikaanse Republiek
* Vlag van Haïti Haïti
* Vlag van Jamaika Jamaika
* Vlag van Kaaimanseilande Kaaimanseilande (Verenigde Koninkryk)
* Vlag van Kuba Kuba
* Vlag van Puerto Rico Puerto Rico (Verenigde State)

### Klein Antille

* Vlag van Amerikaanse Maagde-eilande Amerikaanse Maagde-eilande (Verenigde State)
* Vlag van Anguilla (eiland) Anguilla (Verenigde Koninkryk)
* Vlag van Antigua en Barbuda Antigua en Barbuda
* Vlag van Aruba Aruba (Koninkryk van die Nederlande)
* Vlag van Barbados Barbados
* Vlag van Bonaire Bonaire (Nederland)
* Flag of the British Virgin Islands Britse Maagde-eilande (Verenigde Koninkryk)
* Vlag van Curaçao Curaçao (Koninkryk van die Nederlande)
* Vlag van Dominica Dominica
* Vlag van Grenada Grenada
* Vlag van Guadeloupe Guadeloupe (Frankryk)
* Vlag van Guyana Guyana
* Vlag van Martinique Martinique (Frankryk)
* Vlag van Montserrat Montserrat (Verenigde Koninkryk)
* Nueva Esparta (Venezuela)
* Vlag van Saba Saba (Nederland)
* Vlag van Sint Bartholomeus Sint Bartholomeus (Frankryk)
* Vlag van St. Kitts en Nevis St. Kitts en Nevis
* Vlag van St. Lucia St. Lucia
* Vlag van Saint-Martin Saint-Martin (Frankryk)
* Vlag van St. Vincent en die Grenadine St. Vincent en die Grenadine
* Vlag van Sint Eustatius Sint Eustatius (Nederland)
* Vlag van Sint Maarten Sint Maarten (Koninkryk van die Nederlande)
* Vlag van Trinidad en Tobago Trinidad en Tobago
* Federale afhanklikhede van Venezuela (Venezuela)

### Lucayan-argipel

* Vlag van die Bahamas Bahamas
* Flag of the Turks and Caicos Islands Turks- en Caicoseilande (Verenigde Koninkryk)

Bronne
------

* (en)  Rosanne Adderly, "West Indies," in Encyclopedia of Contemporary Latin American and Caribbean Cultures, Volume 1: A-D (London and New York: Routledge, 2000): 1584.
* *Wêreldspektrum*, 1982, ISBN 0-908409-54-0